# Royal Orfeum

(1908–1933): mulatóhely, 1908. okt. 3-án Budapesten az Erzsébet körút 31. sz. alatt nyílt meg. Építtette Keleti Károly és Fodor Oszkár. 1933-ig a főváros legszínvonalasabb mulatóhelye, legnagyobb varietéje. Vezetői Braun Sándor és Föld Aurél, 1910-től Bálint Dezső, majd Tarján Vilmos, Zerkovitz Béla, Schmidt Mihály cirkuszig., végül Somogyi Kálmán. Főrendező Herczeg Jenő, karmester Márkus Alfréd, díszlettervező évtizedekig Vogel Eric volt. 1933 után zenés operettszínház, majd kabaré. 1935-től Royal Színház néven üzemeltették. 1940-ben Royal Varieté Színház Falussy István, 1941-től Royal Revüszínház Heinemann Sándor vezetésével. Műsorán Zerkovitz Béla egyfelvonásos operettjei mellett Fall Leo, Márkus Alfréd operettjei is helyet kaptak. 1929-ben Josephine Baker, 1930-ban Grock, Jushnij Kék madár együttese, Charlie Rivels társ.-a, Bob Gray világrevüje vendégszerepelt itt. A háború után, 1945. máj. 7-én az elsők közt nyitotta meg kapuit Royal Revü Varieté néven. Ig.-ja Szentiványi Kálmán és Gonda György, majd Ehrenthal Teddy, a neves artistaszakember volt. Műsorán főként artistaprodukciók szerepeltek, de revüiben jónevű kabarészerzők és -színészek is felléptek. 1949. okt. 14-én Fővárosi Varieté néven a Fővárosi Népszórakoztató Intézmények igazgatósága alatt működött. 1951-től Fővárosi Víg Színház lett, ahol háromfelvonásos operetteket játszottak, ig. Fejér István volt. – Első emeletén három kabaré működött: 1913–1920 között a Sörkabaré, Szőke Szakáll vezetésével, 1920-tól Kővári Gyula Bonbonnière-je, 1924-ben Fritz Ödön Papagáj Kabaréja, amely mindössze három műsort mutatott be. A Sörkabaréban kezdte pályáját Salamon Béla. A konferansziék közül Nagy Endre, Kővári Gyula, Rátonyi Róbert, Szentiványi Kálmán szerepeltek itt. Az épületet 1955-ben bontották le.