# kulissza

a színpad oldalát határoló festett vászonsík, melyet a zsinórpadlás és a színpad felülete között feszítenek ki, ill. önállóan léckeretre feszítve mozgatnak vízszintes síneken (tolófal) v. csatornákban (az alsószínpadon működő kulisszakocsi segítségével), v. forgatnak függőleges tengely körül álló többoldalú hasábként (periaktosz, telari). A kulisszák a színpad mélységi tagolásában játszottak szerepet a takarás és a díszítő funkció mellett. A 18. sz. elején már a proszcéniumfal, a portálkeret is mint első kulissza szerepelt, s ez az alkalmazása a wagneriánus színházban tért vissza. – A kulissza a dobozszínpad perspektíva ábrázolásának meghatározó technikai eleme, a színpadkép megváltoztatásának eszköze. A kétdimenziós díszletelemek segítségével érzékeltetett perspektivikus színpadi tér a 17. sz. első harmadában jelent meg reneszánsz kori kísérletek után, majd a kulisszák alkalmazása a 18. sz.-ra teljes színpadrendszerré fejlődött. Virágkorát Galli-Bibiena 22 utcás barokk színpadán élte.