# Felhő Ervin

(Detta, 1894. nov. 4.–Auschwitz, 1944): színész. 1923-ban kezdte pályáját Resicán táncoskomikusként. 1932–1933-ban Nagyváradon játszott, ahová 1940–41-ben visszatért. 1940-ig különböző vándortárs.-ok tagja. Erdély és a Bánság úgyszólván minden kisebb-nagyobb helységét bejárta. Jó humorú, jó mozgású színész volt, eredeti poentírozókészséggel. Fekete Mihály temesvári társ.-a bemutatta a Botrány a színházban c. operettjét, amelyet 1937–38-ban Brassóban is bemutattak. 1941-től a második zsidótörvény leparancsolta a színpadról. Rövid ideig kereskedelmi ügynökként dolgozott, a tragikus vég előtt megírta Bohém-élet c. könyvét (Nagyvárad, 1942), amelyet saját maga árusított.