# Misura Zsuzsa

(Bp., 1948. jan. 4.– ): énekesnő (szoprán). Tanulmányait a Bartók Béla Zeneművészeti Szakközépiskolában Kapitánffy Istvánné, Réti József, Szőnyi Ferenc és Bende Zsolt vezetésével végezte. Pályafutását 1966-ban az Állami Népi Együttesben kezdte. 1973-ban lett az Operaház és a Szegedi Nemzeti Színház magánénekese, drámai szoprán szerepkörben. 1976-ban III. díjat nyert a Barcelonai Nemzetközi Énekversenyen. Képzett technikája és sokoldalú színészi játéka széles repertoár eléneklésére teszi képessé. Pályafutása során Amerika, Európa és Japán legnagyobb operaszínpadain lépett fel. 1988-ban Liszt Ferenc-díjat kapott. Operaházi működését Székely Mihály Emlékplakettel (1989) és Bartók Béla–Pásztory Ditta-díjjal jutalmazták. F.Sz. Aida (Verdi); Leonora (Verdi: A trubadúr); Tosca (Puccini); Turandot (Puccini); Senta (Wagner: A bolygó hollandi); Tábornagyné (R. Strauss: A rózsalovag).

MISURA ZSUZSA – Izolda (Molnár Andrással) (Wagner: Trisztán és Izolda)