# Művész Színház

(1945–1949): 1945. febr. 19-én Bp.-en Szabad Színház néven kezdte Várkonyi Zoltán ig. a Művész Színház társ.-át szervezni, amely a Paulay Ede utca 35. sz. alatt 1945. ápr. 1-jén végül Művész Színház néven nyílt meg. Várkonyi a bírálatok és támadások kereszttüzében határozott arculatot alakított ki. Irodalmi csemegéket párosított igazi közönségdarabokkal. Színre került Steinbeck Lement a hold, Cocteau Rettenetes szülők, Pirandello Ember, állat, erény, Anouilh Euridike, Giraudoux Trójában nem lesz háború és Miller Édes fiaim c. műve mellett Christie Tíz kicsi néger c. krimije és Zerkovitz Béla operettje, a Csókos asszony. A Művész Színház fiatal színészegy.-e igényesen, hitelesen tolmácsolta a műveket, amelyek zömét Apáthi Imre főrend. és Várkonyi Zoltán rendezte. A társ.-ban játszott Tolnay Klári, Sennyei Vera, Darvas Iván, Pécsi Sándor, Bárdy György, Apor Noémi, Fónay Márta, Komlós Juci, Pataky Miklós, Zách János, Kiss Manyi, Szabó Sándor, Mednyánszky Ági, Ráday Imre, Földényi László, Uray Tivadar, Bulla Elma. A Művész Színházat 1949-ben államosították, társ.-át „szétosztották”. – Ir. A Művész Színház, 1945–1949. (almanach, 1985).