# Oláh Ferenc; Obláth

(Óbecse, 1887. ápr. 12.–?): színész. A kereskedelmi pályát elhagyta, s 1908-ban elvégezte az Országos Színészegyesület színiiskoláját. 1908–1911 között Szegeden, 1911–12-ben Miskolcon, 1912–13-ban Mezei Kálmán társ.-ában játszott. Harcolt az I. világháborúban. 1918–19-ben Debrecenben, 1919–1924 között Kolozsvárott, 1924-től 1936-ig Szegeden működött. Jellemszerepeket formált meg. Erdélyi évei alatt egy ideig titkára volt a Haladás írói szövetkezetnek. Újságcikkeket írt. F.Sz. A tanító (Bródy S.: A tanítónő); Tybalt (Sh.: Rómeó és Júlia); Tiszteletes (Zilahy L.: Süt a nap); Warwick gróf (Shaw: Szent Johanna). Könyve: Petőfi és a színpad (Kolozsvár, 1918).