# Pintér Imre

(Vác, 1864. okt. 6.–Bp., 1946. jan. 17.): színész, rendező. 1885 őszén Pécsett lépett először színpadra Mészáros Kálmánnál. Ott fedezte fel Blaha Lujza a Népszínház számára. 1891-től 1895-ig Krecsányi Ignácnál volt tag. 1895-től egy telet Kolozsvárt, egy telet a Vígszínházban töltött. 1897 és 1903 között Aradon és Nagyváradon játszott. 1903 őszén lépett fel újból a Népszínházban, 1904 márc.-ától már mint szerződött tag. Blaha Lujza partnereként ért el sikereket. Vidor Pál igazgató halála után Pécsre ment két évre. 1909-től Újvidéken, 1910-től ismét a fővárosban (Vígszínház, Budai Színkör, Kisfaludy Színház) játszott. Első felesége Szép Olga, második pedig Parlaghy Kornélia színésznő volt. A harmincas években „Blaha Lujza utolsó partnere”-ként középiskolákban adott elő népszínmű-összeállításokat. F.Sz. Pietro (Suppé: Boccaccio); Katko (Zeller: Madarász); Jen Mo (Jones: San Toy). F.M. Lugosi erdő; Fa rózsája.

M.A. 1886–87: Temesvár, Pozsony; 1888–1891: Győr, Sopron, Pécs; 1913: Budai Színkör; 1915: Népopera; 1921: Kisfaludy Színház.