# bérlet

1. a színházi évad meghatározott számú, esetleg meghatározott színjátéktípusú előadásaira, meghatározott helyre v. helyosztályra szóló előfizetéses jegy(füzet). Van ún. premier-, klasszikus, ifjúsági stb. bérlet, ill. két v. több színház előadásaira váltható kombinált bérlet is. A rendszer 18. sz.-i francia és német színházakból terjedt el, és már az első hivatásos m. társulat is alkalmazta, hogy törzsközönségét a német színházzal folyó versenyben biztosítsa. A bérlet a szervezett → színpártolás formája lett, a bérletesek megszervezésére színpártoló egyesületeket hoztak létre a településeken. A bérlet a nézőknek nyújtott kedvezmények mellett a színházak számára gazdasági előnyt és előre biztosított nézőszámot jelent. Ezért bérletszünetben általában a különleges előadásokat (vendégjáték, díszelőadás stb.), ill. a nagy közönségsikerrel adható, a nézőteret estéről estére megtöltő színpadi műveket játsszák; 2. színházbérlet → színházbérlő;