# Muráti Lili

(Nagyvárad, 1914. júl. 22.– ): színésznő. Rákosi Szidi színésziskolájában tanult. Bárdos Artúr fedezte fel tehetségét. 1932-ben a Művész Színházban, 1932-től 1934-ig a Belvárosi Színházban, 1934-ben a Magyar Színházban, 1934-től 1941-ig a Víg- és a Pesti Színházban, 1943–1944 között az Andrássy Színházban szerepelt. 1945-ben férjével, Vaszary Jánossal külföldre ment. 1947-ben Spanyolországban telepedtek le. Muráti Lili csakhamar itt is vezető színésznő lett. 1948–1950 között a spanyol rádió m. adásának bemondója volt. 1950–1963 között saját társ.-tal járta a spanyol színpadokat. 1966-ban Argentínában vendégszerepelt. Muráti Lili a modern, fiús, sportos, önálló nőtípust adta a m. színpadnak. Jó jellemábrázoló képességgel, egyéni humorral és bájjal játszotta a modern drámák leányalakjait. Spanyolországban jellemszerepekben és komikai szerepkörben is sikeres volt. Számos m. és spanyol filmben játszott. F.Sz. Mariet (Zilahy L.: Tűzmadár); Irén (Bruckner: Halálos ifjúság); Lujza (Szomory D.: Bodnár Lujza); Cili (Molnár F.: Csoda a hegyek között); Elisa (Shaw: Pygmalion); Mária (Vaszary J.: Egy nap a világ); Barbara (Deval); Aurélie (Giraudoux: Chaillot bolondja). – Ir. Rácz Gy.: M. L. (1941).

MURÁTI LILI