# Helvey Laura

(Arad, 1852. dec. 10.–Bp., 1931. febr. 2.): színésznő. 1870-ben a SzAk-ról került a Nemzeti Színházba, melynek 1914-ig volt tagja, 1909-től örökös tagja. Már a vizsgaelőadáson feltűnést keltett a Faust Margit szerepében. Eleinte szendéket és drámai hősnőket játszott. Fellépett Shakespeare-szerepekben is, de Molière nőalakjai álltak hozzá a legközelebb. A beszéd hivatott művésze volt, mesterien bánt a hangjával, az érzelmeket, indulatokat nem hangerővel, hanem árnyalt dinamikával fejezte ki. Sikerrel jelenítette meg a 80-as években beköszöntő francia társadalmi darabok asszonyalakjait. A modern, nagyvilági izgató asszonyok szerepkörét – melyekben igazán megtalálta egyéniségét – később nyugodtan váltotta fel a fanyar humorú, bölcs, vagy éppen komikus öregasszonyszerepekre, melyekben szintén kiválónak bizonyult. F.Sz. Cordélia (Sh.: Lear király); Céliméne (Molière: A mizantróp); Dóra (Sardou); Elza (Csiky G.: A proletárok); Fedora (Sardou); Athenais (Ohnet: A vasgyáros); Smithné (ifj. Dumas: Francillon); Pepa (Pailleron: Az egér); Lindené (Ibsen: Nóra); Langeacné (Wolff: A titok); Lady Markby (Wilde: Az eszményi férj).

HELVEY LAURA