# grand guignol

(francia): a francia népi bábjáték egy figurájának nevét felvett párizsi bábszínház elnevezése, melyben a 18. sz. végén groteszk, szatirikus bábdarabokat, majd a közönség megbotránkoztatását, elrémítését szolgáló kegyetlen, véres jeleneteket játszottak. Az élő szereplőkkel játszó Théâtre Grand-Guignol a 19. sz. elején már rémdrámákat adott elő, innen ered a színjátéktípus elnevezése. A közönség borzongatásáért változatos színpadtechnikai trükköket, naturalista megoldásokat alkalmaztak a művészi árnyalatok teljes hiányával. – Mo.-on az 1910-es, 1920-as években nyíltak rövid életű grand guignol-színházak, de a színjátéktípus itt művészibb, irodalmibb formát öltött. Sziklay Kornél, Bródy Sándor, Karinthy Frigyes, Bíró Lajos és mások írtak egyfelvonásos, grand guignol-hatásokat mutató darabokat a különböző kabarészínpadok megrendelésére. – A grand guignol hatása az artaud-i kegyetlen színház rítus-színjátékaiban és az 1960-as évek happeningjeiben is felismerhető.