# Újvidéki Rádió Színészegyüttese

Újvidéken, 1949. nov. 29-én kezdte meg működését a műsorideje nagy részét magyar nyelvű adásokkal kitöltő rádióállomás. Mivel nem volt m. színház, helyi és zrenjanini műkedvelőkből önálló egy.-t alakítottak. Később topolyai és szabadkai színészeket is szerződtettek, azzal a céllal, hogy a megalakulandó színház majd saját állományába veszi át őket. Az 1953-ban alakult társ. létszáma állandóan növekedett, s így zavartalanul elláthatta a nagyobbodó műsorigényeket. Gyermek- és felnőtt hangjátékok, iskolarádió, vers-, mese- és irodalmi műsorok stb. szerepeltek a repertoáron. Alapító-szervező Simin-Boschán Magda, rend.-k Lányi István, Sántha Sándor, Varga István, Szilágyi László, Gellért Tibor, Bambach Róbert, Vajda Tibor, Hernyák György voltak. A 80-as évek végén kezdődött az egy. fokozatos leépítése. A színház megalakítása előtt az Újvidéki Rádió Színészegyüttese a Rádió zenei stúdiójában színházi előadásokat tartott: Ionesco A kopasz énekesnő, Deák Ferenc Tor, Varga Zoltán Útitárs, Gobby Fehér Gyula Statisztikusok c. drámái szerepeltek műsorukon. Néhányan átszerződtek az Újvidéki Színházhoz, a többiek tiszteletdíjasként léptek fel. – Ir. Simin Boschán M.–Argyelán I.: A Rádiószínház műsora 1951–1970 (Újvidék, 1970); Gerold L.: Egyegy miért (Új Symposion, 33. szám); Simin Boschán M.: A Novi Sad-i Rádió nyilvános műsorai 1955–1975 (Újvidék, 1976).