# Palágyi Lajos

(Baán, 1876. márc. 9.–Bp., 1932. jan. 4.): színész, színházigazgató. 1894-ben, miután asztalossegédként fellépett egy műkedvelő előadáson, beiratkozott Horváth Zoltán színiiskolájába. 1895-ben Balogh Árpád társ.-ában vidéken kezdte pályáját. 1900–1902 között Aradon, 1902–03-ban Debrecenben, 1904–05-ben Temesvárott, 1904–05-ben ismét Debrecenben, 1905–1907 között Szegeden játszott. 1907-től 1920-ig a miskolci, 1920-tól 1923-ig a szegedi színház élén állt. 1925–1932 között a Nemzeti Színház tagja volt. Realista stílusban, természetes mozgással és beszéddel formált meg bonyolult jellemeket is. F.Sz. Svengali (Potter: Trilby); Biberách (Katona J.: Bánk bán); Duval Armand (ifj. A Dumas: A kaméliás hölgy); Báró Riedel (Kisbán M.: Martinovics); A várúr (Mell: Új passiójáték).