# Verő György; Hauer Hugó

(Igal, 1857. márc. 31.–Bp., 1941. márc. 12.): író, zeneszerző, karmester. Jogot hallgatott Pécsett, majd 1879-ben Aradon beállt Aradi Gerő társ.-ába. 1882-ben karmester lett Miskolcon, s ott mutatták be első darabját is. 1881-től kezdve több Suppé-operett szövegét fordította, valamint J. Strauss és Offenbach-szövegkönyveket is a Népszínház és a Budai Színkör számára. 1883–1887 között a pesti Népszínház rend.-je volt. Ezután még öt évet töltött vidéken. 1892-ben végleg a fővárosba költözött és csak írói munkásságot folytatott. 1902–1911 között a Nemzeti Színház drámabíráló bizottságában kapott feladatokat. A m. operett hőskorának egyik legismertebb szerzője volt, akinek a műveit német nyelvterületen is szívesen játszották (Wien, Berlin, Frankfurt am Main). Darabjai: Fiatal asszony, kinek vén lánya van (1877); Szultán (zene is, 1892); 1000 év (millenniumi revü, 1896); Oroszlánvadász (Bécs, 1896); 1848 – Hadak útja (1898); Kleopátra (zene is, 1900); Káin (1902); A bajusz (1903); Doktorkisasszony (1903); Csak tréfa (1904); Leányka (1906); A nép (1907); Az ellenség (1915). A Népszínház fennállásának 50. évfordulójára megjelentette a színház történetét A Népszínház Budapest színi életében, 1875–1925 (1925), ill. Blaha Lujza és a Népszínház Budapest színi életében (1926) címmel.