# Komáromy Andor

(Bp., 1899. júl. 5.–Buenos Aires, 1955.): színész. Az Országos Színészegyesület színiiskoláját végezte el, növendékként fellépett a Vígszínházban. 1926. nov. 1-jén kezdte pályáját, Jávor Pállal együtt szerződött az újpesti társulathoz, ahol ketten felváltva játszották Mikszáth Kálmán A Noszty fiú esete Tóth Marival c. darabjában Noszty Feri szerepét. A Csehszlovákiai Magyar Kamara Színház tagjaként szerepelt a Felvidéken is, ahonnan kiutasították. A harmincas évek elején kivándorolt Argentínába. 1951-től csatlakozott a Dél-amerikai Magyar Színjátszó Társasághoz, majd a Szeleczky Zita által vezetett Argentínai Magyar Nemzeti Színházhoz. F.Sz. Ádám (Madách I.: Az ember tragédiája); Bánk bán (Katona J.); Monti Péter (Bónyi A.: Egy kis senki); Rosmer (Ibsen: Rosmersholm); János herceg (Harsányi Zs.: XIV. Renée).