# Roboz Imre

(Bp., 1892. febr. 15.–Bp., 1945. jan. ?): színházigazgató. A középiskola elvégzése után a Projectograph Rt. tisztviselője lett, majd a Phoenix Filmipari Rt. társig.-ja volt. 1920-ban a Projectograph égisze alatt megalapította az Apolló Kabarét. 1921-ben a Vígszínház, a Fővárosi Operettszínház ig.-ja lett. 1926-tól 1939-ig a Vígszínház bérlőig.-ja volt. A Budapesti Színigazgatók Szövetségének 1922-től alelnöke, 1931–1939 között elnöke. Hozzáértése, vállalkozó szelleme révén a Vígszínház a legnehezebb gazdasági körülmények között is képes volt megőrizni európai színvonalát, igényes műsorát, páratlan társulatát. 1991-ben leánya, Roboz Zsuzsa a Vígszínházban emlékére Roboz Alapítványt hozott létre.