# Bíró Lajos; Blau

(Bécs, 1880. aug. 22.–London, 1948. szept. 9.): író, újságíró. A középiskola után Párizsban, 1900-tól Nagyváradon, 1905-től Bp.-en volt hírlapíró. 1906–1909 között Berlinben élt. Ezután az Újság, 1912-től a Világ c. lapok munkatársa, a Károlyi-kormány alatt egy ideig a külügyminisztérium államtitkára volt. 1919-ben emigrált. Előbb Ausztriában, Franciaországban és Németországban, 1925-től 1928-ig az USA-ban, utána Berlinben, 1932-től Angliában élt. 1932-ben egyik alapítója és dramaturgja volt a London Film Productionnak. Számos művét és fordítását játszották m. színpadokon. Drámái: Leányok (1902); Férfiak (1909); Sárga liliom (1910); A cárnő (Lengyel M.-tel, 1912); Szent házasság (1912); Az utolsó csók (1913); Hotel Imperial (1917); Francia négyes (1919); A politikusok (1920); Boszorkánytánc (1929); Fölszállott a páva (1946); Kis Katalin (1946). Fordításai: Bernstein: Az ostrom (1910); Utánam (1911); Schnitzler: Anatol (Gömöri J.-vel, 1911); Arcübasev: Féltékenység (1917).