# Márai Sándor; Grosschmid

(Kassa, 1900. ápr. 11.–San Diego, USA, 1989. febr. 21.): író, színikritikus. Bölcsészeti tanulmányait Budapesten, Frankfurtban, Berlinben és Párizsban végezte, majd a lipcsei egyetemen újságírást tanult. 1919–1923 között Németországban, azt követően 1928-ig Franciaországban élt. Onnan rendszeresen küldte tudósításait a Kassai Munkás, 1925-től a bp.-i Újság számára. 1928-ban hazatért, és a Pesti Hírlapnak, 1945-ben a Magyar Nemzetnek lett munkatársa. 1948-ban Svájcba költözött, 1950–52-ben Olaszországban élt, majd az USA-ban telepedett le. 1968–1979 között újra Olaszországban lakott. Önkezével vetett véget életének. Már egyetemi évei alatt megpróbálkozott a színdarabírással. A húszas-negyvenes években egyfelvonásosait folyamatosan játszották a m. színpadokon. 1990-ben posztumusz Kossuth-díjat kapott. Drámái: Kaland (1941); A kassai polgárok (1942); Varázs (1945). Fordítása: Achard: Fajankó (1930).