# Polgár Géza

(Maroshévíz, 1931. febr. 23.–Miskolc, 1987. márc. 17.): színész. 1959-ben végzett a SzAk-n. 1959-től 1967-ig a Miskolci Nemzeti Színház tagja volt, 1967–1970 között csak szerepekre szerződött, 1970-től 1972-ig a veszprémi Petőfi Színház tagja, de játszott Kaposvárott és Szolnokon is, 1972-től 1976-ig a szolnoki Szigligeti, az 1976–77-es évadban a győri Kisfaludy, 1977-től 1979-ig a szolnoki Szigligeti, 1979-től haláláig a Miskolci Nemzeti Színház tagja volt. Noha zenés osztályban végzett, túlnyomórészt prózai szerepekben remekelt. A drámairodalom főszerepeinek sorát játszotta el, robusztus alkatának megfelelő kemény, nyers hősöket. Pályája későbbi szakaszában karakterszerepekben alkotott emlékezeteset. Jászai Mari-díjas (1966). F.Sz. Marco (Miller: Pillantás a hídról); Alekszej (Visnyevszkij: Optimista tragédia); Ádám (Madách I.: Az ember tragédiája); ifj. Hábetler János (Fejes E.: Rozsdatemető); Stanley (Williams: A vágy villamosa); Othello (Sh.); Azdak (Brecht: A kaukázusi krétakör); Zorba (Kander–Ebb); Színész (Gorkij: Éjjeli menedékhely); A polgármester (Gogol: A revizor); Bokor Miklós (Örkény I.: Vérrokonok); Doolittle (Shaw: Pygmalion); Tyetyerev (Gorkij: Kispolgárok); Gloster (Sh.: Lear király); Tót (Örkény: Tóték); Fejedelem (Vörösmarty M.: Csongor és Tünde); Szimeonov-Piscsik (Csehov: Cseresznyéskert).