# Papp Zoltán

(Bp., 1944. jan. 31.– ): színész. Érettségi után 1962-től a KISZ Központi Művészegyüttesének tagja lett. 1963-tól 1969-ig az Állami Déryné Színházban szerepelt, majd a szolnoki Szigligeti Színházhoz szerződött. 1978-tól a Nemzeti, 1982-től a Katona József Színház művésze. A 60-as évek közepétől rendszeresen dolgozik a Magyar Rádiónak. Szerepformálására jellemző, hogy mindig erősen belső, lelki indíttatású. Kiváló előadóművész, gyakran szerepel versműsorokban. 1985-ben Jászai Mari-díjat kapott. F.Sz. Tuzenbach (Csehov: Három nővér); Bolyongó (Örkény I.: Kulcskeresők); Thyl Ulenspiegel (Coster–Gorin); Iljusa (Dosztojevszkij–Szikora J.: Karamazov testvérek); Truffaldino (Goldoni: Két úr szolgája). Előadóestjei: Dosztojevszkij: Feljegyzések az egérlyukból; Mustármag (1972).