# Diósy Edith

(Bp., ?–?): énekesnő (szoprán). Apja, dr. Diósy Béla, a bp.-i német és m. nyelvű napilapok egyik legtekintélyesebb zenekritikusa, majd a Zak operatanszakának tanára volt. Anyja, Diósyné Handel Berta tanította énekelni. Sikerrel mutatkozott be német színpadokon, majd hosszabb ideig hangversenyezett Hollandiában. Kulturált éneklésére, páratlan zenei intelligenciájára felfigyelt Bruno Walter is, aki egy évig tanította Münchenben. Ezt követően Micaela (Bizet: Carmen) szerepében mutatkozott be, amelyben édesanyja is debütált. Münchenből a gerai udvari színházhoz, majd a berlini udvari operaházhoz szerződött. 1927-ben Cherubinként (Mozart: Figaro házassága) lépett fel a bp.-i Operaházban, amelynek 1940-ig volt magánénekese. F.Sz. Wellgunde (Wagner: A Rajna kincse, Istenek alkonya); Lola (Mascagni: Parasztbecsület); Lucilla (Respighi: A láng); Erósz (Gluck: Orfeusz).