# Magyar Kultúrszínház; New York-i Magyar Színház

(1921–1922): 1921. okt. 16-án mutatkozott be a társ. Kálmán Imre: A csárdáskirálynő c. operettjével a New York-i Yorkville Casinóban. A színtárs. ig.-ja és rendezője Rátkai Márton, aki eredetileg vendégjátékra érkezett az USA-ba. Gazdasági ig. Vajda Dezső Viktor, rend.-k Nyikos Zsigmond, Hegedüs Lajos, karmesterek Halmosi Oszkár, Mártonfalvy György voltak. A társ.-ban új, sikeres színészek játszottak, Fellegi Teri, Fellegi Lola, Várady Juliska, Pogány Bella, Sándor Mária, Lévay Margit, Csáki Paula, Környey Béla, Papp István, Hatváry Károly, Horváth Lajos, Vámos Vilmos. Az 1921. okt. 15-i Színházi Újság hasábjain tette közzé Rátkai a színházra vonatkozó programtervezetét, amelyben változatos műfajú műsort ígért, operát és operettet, társadalmi drámát és bohózatot. A közönség a könnyedebb műfajokat igényelte, ezért repertoárjuk is ehhez alkalmazkodott (Gilbert: A mozitündér; Kövesi A.: Dollárnéni; Farkas I.: Debrecenbe kéne menni…; Herczeg F.: Ocskay brigadéros; Molnár F.: Liliom; Kacsoh P.: János vitéz; Huszka J.: Bob herceg). Kiemelkedő siker volt Fedák Sári fellépése a János vitézben és Tóth Ede A falu rossza c. népszínművében. Rátkai Márton 1922-ben hazatért Mo.-ra, ezzel a Magyar Kultúrszínház, ill. a New York-i Magyar Színház társ.-a feloszlott.