# Gyurkovics Mária

(Bp., 1913. jún. 19.–Bp., 1973. okt. 28.): énekesnő (koloratúrszoprán). A Zak-n dr. Jászó Györgyné és Molnár Imre tanítványa volt. 1937-ben Gilda (Verdi: Rigoletto) szerepében debütált, olyan sikerrel, hogy rövid idő alatt Sándor Erzsi és Szabó Lujza örökébe lépett. Három évtizeden át volt az Operaház vezető koloratúrszopránja. 1968-ban visszavonult. Hangjának árnyalatgazdag melegsége, játékának kifinomult líraisága és virtuóz technikája képessé tették a szerepek zenei és drámai karaktereinek rendkívül összetett és kifejező megformálására. Repertoárja magában foglalta valamennyi jelentős primadonna- és lírai szerepet. Pályafutása végén kiváló komikai karakteralakításokat nyújtott. Hangversenyénekesként is gyakran fellépett. Vendégszerepelt Európa csaknem valamennyi nagyvárosában. Számos hanglemez-, rádió- és televízió-felvételen működött közre. Kossuth-díjas (1951), érdemes (1950) és kiváló művész (1954). F.Sz. Az Éj királynője (Mozart: A varázsfuvola); Zerlina (Mozart: Don Giovanni); Rosina (Rossini: A szevillai borbély); Lammermoori Lucia (Donizetti); Lakmé (Delibes); Gara Mária (Erkel F.: Hunyadi László); Sophie (R. Strauss: A rózsalovag); Márta (Flotow); Tanítónő (Britten: Albert Herring).

GYURKOVICS MÁRIA