# Türk Berta

(Bécs, 1875–Sidney, 1960. ápr. 29.): kabaréénekesnő. Már gyermekkorában bécsi színpadokon szerepelt, majd a bp.-i Foliès Caprice-hoz szerződött. 1910-ben Rott Sándor felesége lett. Tagja volt a Kis Komédiának (1918–27), majd a Komédiának (1927–28, 1935–44). 1946-ban megalapította a rövid életű Sörkabarét. Fellépett a Kamara Varietében (1945–48), a Népvarietében (1946) és a Royal Revü Varietében (1946–49) is. Leányához, Rott Katóhoz kivándorolt Ausztráliába, ahol néhány m. előadáson szerepelt. Németül előadott kétértelmű, pikáns dalaival lett népszerű. Később magyarul, akcentussal folytatta ezt a műfajt. Dekoratív megjelenésével, humorával népszerű előadója volt a m. kabarénak. – Ir. Rott S.: A kis Rottról (1941).