# színikerületi rendszer

(1879–1949): az ország területén működő színtársulatok játszóhelyeinek elosztási rendszere 1879. okt. 1-jén lépett életbe, és a színházak államosításáig állott fenn. A rendszer az ország területén működő olyan színtárs.-oknak a játszóhelyeit rögzítette, amelyek nem egy helyen, egy városban, hanem több helységben működtek. Bevezetése előtt a társ.-ok szabadon választhatták meg a helyeket, ahol játszani kívántak, s ez a társ.-ok közötti összeütközésekhez vezetett. A kerületi beosztást az Országos Színészegyesület évadonként alakította ki, így a játszóhelyek összekapcsolását egy évadra határozták meg. Az 1939–40-es évad kezdetétől 1942 őszéig a színikerületeket a cseretársulati rendszer (stagione) váltotta fel.