# Dénes György

(Bp., 1898. júl. 2.–Bp., 1962. ápr. 14.): színész. A Fővárosi Zenedében tanult. Pályáját banktisztviselőként kezdte. 1918-ban a Medgyaszay, 1919-ben a Belvárosi Színházhoz szerződött. 1920–1926 között a Vígszínház, 1926-tól 1931-ig a Magyar Színház tagja volt. 1931–1932-ben Max Reinhardt színházaiban lépett fel. 1932–1933-ban a Pesti, 1935–1936-ban a Kamara, 1936–1937-ben a Royal Színház szerződésében állt. 1937–1944 között a Vígszínházban működött. 1945–1946-ban az Új, a Belvárosi és a Vígszínházban kapott szerepeket. 1946–1949 között a Belvárosi, 1950-től 1954-ig a Fővárosi Operett, 1957-ben A Magyar Néphadsereg Színházában szerepelt. Ének- és tánctudása, kedves megjelenése mellett jellemformáló képessége, egyéni gesztusai és arcjátéka is érvényesült. Számos filmben is szerepelt és több regényt írt. Érdemes művész (1958). F.Sz. Léczey Ernő (Rákosi I.: A bárónő levelei); Ádám (Molnár F.: Játék a kastélyban); Báró (Bousquet–Falk: Párizsi kirakat); Wernigerode (Balázs B.: Boszorkánytánc); Higgins (Shaw: Pygmalion); Mosca (Jonson: Volpone).

DÉNES GYÖRGY – Wunderlich ezredes
(Molnár F.: A hattyú)