# Bogyó Alajos

(Nemespann, 1834. jún. 11.–Pécs, 1906. júl. 22.): énekes (tenor). A szabadságharcban való részvétele után Érsekújváron végezte tanulmányait, majd Dunaszerdahelyen tanított. 1861-től Pozsonyban jegyző, ahol a dalárda tagja volt. Itt figyeltek fel szép hangjára. 1865-ben Pécsett lépett színpadra, majd vendégként a Nemzeti Színházban is szerepelt. Pályájának főbb állomásai Buda, Kolozsvár, 1871–72-ben Debrecen, nemzeti színházi szerződése után 1874-ben ismét Debrecen, 1876-ban Arad. Közben Bécsben tanult. 1876–81-ben a Nemzeti Színház tagja. 1881–85-ben a Felvidéken igazgatott nagy sikerrel. 1890-ben Békésgyulán, Nagyváradon, 1893-ban Újvidéken működött. Emlékiratai, cikkei Pécsett és Győrben jelentek meg. F.Sz. Lyonel (Flotow: Márta); Bánk bán, Hunyadi László (Erkel F.); Faust (Gounod); A trubadúr) (Verdi). F.M. Leánykérők (operett).