# Nagy Izabella

(Győr, 1897. júl. 17.–?): énekesnő (szoprán). 1921-ben, a Budai Nyári Színkörben lépett először színpadra Tóth Ede A falu rossza c. népszínműve Finum Rózsi szerepében. A Vígszínház tagja lett, majd 1925-ig az Operaház szerződtette. 1922-ben Bizet Carmenjének címszerepében lépett fel a Városi Színházban. 1925-től a Nemzeti Színházban vendégként népszínművek főszerepeit alakította nagy sikerrel. Cselényi József partnereként igen népszerű népdalénekesnő volt. F.Sz. Beatrice (Suppé: Boccaccio); Iluska (Kacsoh P.: János vitéz); Örzse (Kodály Z.: Háry János).