# Szőke Szakáll; Gerő Jenő

(Bp., 1884. febr. 2.–Hollywood, 1955. febr. 12.): színész, kabarészerző. Hivatalnoki évek után 1908-ban Nagy Endre Modern Színpad Cabaret-jában kezdte pályáját. 1913–1917 között a Sörkabaré műv.-i vez.-je volt, ahol 1919-ig játszott is. 1919. jan.-ban a Kristálypalota műv.-i ig.-ja lett. 1920-ban a Fekete Macska Kabaréban és a Télikertben lépett fel. 1922–23-ban a Palace Kabaré, 1922-től 1925-ig az Apolló Kabaré tagja volt. 1922-ben Bécsben is szerepelt társ.-ával. 1925 után bécsi, majd berlini színpadokon játszott. 1928-ban a berlini Boulevard Theater ig.-ja volt. 1933 után csak Bécsben játszhatott, de egy-egy filmet Bp.-en is forgatott. 1937-ben elfogadta a Royal Színház meghívását. 1938-ban Angliába, 1940-ben az USA-ba emigrált. Kabarészínpadon kezdte pályáját, de egész estét betöltő prózai és zenés művek komikusszerepeiben is fellépett. Számos sikeres egyfelvonásost és filmforgatókönyvet írt. Magyar, német és amerikai filmek is növelték népszerűségét. Jelenetei: Vonósnégyes (1922); Kelemen Palika (1923); A vezér (1924); VIII. Albert (1924). Könyve: The Story of Cuddles; My Life under the Emperor Francis Joseph, Adolf Hitler and The Warner Bross (London, 1954).