# díszlettartó

a függesztett – lógó – díszletek felkötésére szolgáló kör- vagy téglalap szelvényű cső. A díszlettartók a színpadtérben a proszcénium-fallal párhuzamosan, a színpad mélységi irányában 25–30 cm-enként helyezkednek el. Hosszuk meghaladja a színpadnyílás szélességét. Általában 4 vagy 6 ponton vannak felfüggesztve, és a hasznos belmagasságon belül függőlegesen mozgathatók kézi vagy gépi erővel. A színházi mindennapi szóhasználatban tréger az elterjedt elnevezése, ami a német Dekorationsträger szóból származik.