# Hámos Veronika

(Bp., 1951. jún. 26.– ): televíziós szakszerkesztő. Tanulmányait a Pécsi Tanárképző Főiskola ének-zene szakán végezte 1972-ben. Szerkesztőként balettprodukciók televíziós rögzítését készíti elő, köztük több ún. keresztmetszetprogramot A szereposztástól a bemutatóig c. (mint Sylvia, Macbeth, Rómeó és Júlia). Számos portréműsor megszületését segítette az Operaház balettművészeiről – többek között Lakatos Gabrielláról, Kun Zsuzsáról, Róna Viktorról, Havas Ferencről, Pártay Lilláról –, és Balettcipő c. magazinműsort szerkesztett. Később átfogó tánctörténeti sorozat létrehozásához járult hozzá. Az Operaház, a Pécsi és a Győri Balett több táncművének teljes rögzítését készítette elő (pl.: Coppélia, A próba, Jézus, az emberfia, Sikoltások).