# Fülöp Attila

(Szombathely, 1942. júl. 2.– ): énekes (tenor). Eredeti foglalkozása elektromérnök volt. Énektanulmányait 1965–1971 között magánúton, dr. Sipos Jenő, Berlinben pedig Dagmar Lange Freiwald irányításával végezte. 1968–72-ig a Magyar Hanglemezgyártó Vállalatnál dolgozott hangmérnökként. 1971–1972 között ösztöndíjas magánénekes, 1972-től az Operaház magánénekese, lírai és karaktertenor szerepkörben. 1971-ben III. díjat nyert a Magyar Rádió dalversenyén, majd a következő évben a genfi énekversenyen. Oratórium- és hangversenyénekesként rendszeresen vendégszerepel külföldön. 1975-ben a Francia Akadémia Nagydíjában részesült. F.Sz. Mime (Wagner: A Rajna kincse); Almaviva (Rossini: A szevillai borbély); Bolond (Muszorgszkij: Borisz Godunov).