# művésznév

a színházi alkotóművészek, általában színészek családi v. praktikus okokból felvett álneve. A hivatásos színészet első évtizedeiben jellemző volt a színész családi nevének megváltoztatása a színészmesterség alacsony társadalmi státusának, megbecsültségének okán, (pl. Szathmáry József → Szigligeti Ede), ill. a névazonosság elkerülésére; olykor nemesi előnevet v. a születési helyet jelölő művésznevet használtak (Killyéni Kocsis Dávid → Kilényi Dávid, Jancsó Károly → Vásárhelyi Károly). Később elterjedt – a névmagyarosítás hullámának hatására is – a „művészi név” felvételének szokása, amikor a színész polgári nevénél szebb, magyarosabb hangzású álnevet használt pályáján (pl. Mráz István → Déry István, Navratyil Ferenc → Náday Ferenc, Hügel Hajnalka → Honthy Hanna).