# Berner, Felix

(Bécs, 1738–Bécs, 1787. ápr. 26.): osztrák színigazgató. 1758-ban gyermekszínházat szervezett, amellyel fél Európát végigjárta, és nagy sikereket aratott. 1768–1786 között hét ízben járt Mo.-on. Ő építette az első soproni és győri színházat (1768). Budán a Fehér Kereszt és a Vörös Sün fogadóban alakított ki színpadot. 1774-ben az ő javaslatára alakította át a pesti városi tanács a Rondellát színházzá. Széles körű repertoárját jellemzi, hogy hagyatékában 60 opera, 9 pantomim, 64 balett és 380 vígjáték szöveg- és kottaanyagát találták meg.