# Sólyom Nagy Sándor

(Siklós, 1941. dec. 21.– ): énekes (bariton). Tanulmányait a Zak-n végezte Maleczky Oszkár és Kutrucz Éva növendékeként. 1966-ban kapta diplomáját, és az Operaházhoz szerződött, ahol Scarpia (Puccini: Tosca) szerepében mutatkozott be. Hamarosan a társ. vezető hősbaritonja lett. Több mint 25 főszerepben bizonyította kivételes adottságait. Gyakran szerepel oratórium- és dalénekesként, valamint számos modern mű bemutatóján vesz részt. Évek óta énekel a Bayreuthi Ünnepi Játékok előadásain. Tökéletes énektechnika, egységes színezetű hang, szuggesztív előadásmód jellemzi alakításait. Minden tekintetben kiegyensúlyozott művész. 1972-ben Liszt Ferenc-díjat, 1977-ben érdemes, 1988-ban kiváló művész kitüntetést kapott. F.Sz. Rigoletto (Verdi); Falstaff (Verdi); Jago (Verdi: Otello); Amonasro (Verdi: Aida); Escamillo (Bizet: Carmen); Hans Sachs (Wagner: A nürnbergi mesterdalnokok).

SÓLYOM NAGY SÁNDOR