# Angyal Ilka

(Felcsút, 1839. dec. 5.–Kömlöd, 1926. szept. 7.): színésznő, súgó, drámaírónő. 1859-ben Székesfehérvárott Tóth Jenő társ.-ánál kezdte a pályát. Hosszú vidéki vándorlás után, ahol sokszor mint súgónő működött, 1875–1893 között a Népszínház tagja lett. Jó komikai érzékkel a társalgási és anyaszínésznő szerepkört töltötte be. Különösen szószátyár asszonyfigurákat alakított sikeresen. Karakterizálóképessége nemcsak színpadi szerepeiben, hanem darabjaiban is érvényesült. F.Sz. Tóti Dorka (Gaál J.: A peleskei nótárius); Sári (Lukácsy S.: Vereshajú); Szájasné (Tóth E.: Tolonc); Kövesiné (Lukácsy S.: Kósza Jutka); Labdacsné (Szigligeti E.: Csikós); Kántorné (Berczik Á.: Az igmándi kispap); Boszorkány Erzsók (Győry V.: Nótás Kata); Kaptáné (Nestroy: Lumpáci Vagabundus). F.M. Az árendás zsidó (1884); Urak és cselédek (1885); Ne vígy a kísértésbe (1887); Szép Darinka (1892). Az Árendás zsidóból 1917-ben filmet forgattak, amelyben szerepelt is. Férje Klár József (Zsombolya, 1831–Petrozsény, 1892. ápr. 4.): karnagy. 1847-ben hegedűsként kezdte a pályát. Vidéki társ.-oknál működött.

M.A. 1859–60: Kőszeg, Szombathely; 1860: Nagyvárad; 1864: Miskolc; 1865: Debrecen; 1866: Szeged; 1868: Győr; 1869: Nagybecskerek; 1870: Szászváros; 1870–73: Szeged; 1871: Hódmezővásárhely; 1872: Temesvár; 1873: Nemzeti Színház; 1874: Mosonyi Károly.