# Amerikai Magyar Színtársulat

(1922–?): a régi, közismert színtárs. új vezetéssel és új programmal mutatkozott be 1922. jan. 22-én a New York-i Yorkville Casinóban. Ig., rendező, műv. vez. egy személyben Palásthy Sándor, a kassai és nagyváradi színházak egykori színésze és rendezője. Az 1910-es években rendszeres előadásokat tartottak Clevelandben Magyar Nemzeti Színház néven. Új társ.-ába Palásthy tehetséges színészeket szerződtetett. Rendezők Lugosi Béla, Darvas Károly, karmester Mártonfalvy György volt. A társ. tagjai Torday Erzsi, Thury Ilona, P. Tábory Frida, Mártonfalvy (Lévay) Elzi, Dobó Böske, Zsadányi Aladár, Pataky Béla, Horváth Lajos, Várady Juliska, Hegedűs Lajos, R. Tóth József, Bozóky Boriska, Zala Tilda lettek. Palásthy Sándor művészi igényességet követelt a színészektől, ugyanakkor mindent megtett a színészek érdekeinek védelmében. Szükségesnek látta egy színészegyesület létrehozását, amelyet alapítótársaival együtt → Amerikai Magyar Színész Unió néven meg is valósítottak. Változatos repertoárjuk vonzotta a közönséget, pl. Villányi Andor: Királynőm, meghalok érted; Hervé: Lili; Buday Dénes–Buttykai Ákos: Bohém élet. Az amerikai m. színjátszás történetének kiemelkedő eseménye volt Madách Imre: Az ember tragédiájának bem.-ja 1922. ápr. 9-én a New York-i Lexington Theatre-ben, Lugosi Béla rendezésében, Pogány Willy díszleteivel.