# Országos Kamara Színház

(1924–1932; 1933–1936): államilag támogatott stagione társulat. Alapi Nándor színigazgató szervezte meg és vezette 1924. március 10-i első előadásuktól 1936 végéig. Tíz értékes darabbal, 15 tagú társ.-tal indulva bp.-i bem.-k után az országot járva segítették a színészet decentralizálását, a vidéki színészet fejlődését. A külföldi klasszikusok, Ibsen (Solness építőmester, Hedda Gabler, Kísértetek, Nóra, A vadkacsa, Rosmersholm), Shakespeare (Hamlet), Molière (Tartuffe, Dandin György), Szophoklész (Antigoné), Goldoni (A fogadósné), Gogol (A vőlegény), Tolsztoj (Élő holttest), Hebbel (Mária Magdolna) művei mellett játszották az akkori kortárs drámaírók, Shaw (Candida, Az ördög cimborája), Pirandello (Öltöztessük fel a mezteleneket, Minden jóra fordul), Gorkij (Éjjeli menedékhely), Rolland (Szerelem és halál játéka), Miccodemi (Kis senki, Hajnalban, délben, este), Chiarelli (Arc és álarc) darabjait. Az ismert magyar szerzők – Kisfaludy Károly (A kérők, Csalódások), Gárdonyi Géza (Annuska), Molnár Ferenc (Liliom, Játék a kastélyban, Egy, kettő, három, A doktor úr), Herczeg Ferenc (A költő és a halál, A Gyurkovics lányok, Kék róka), Lengyel Menyhért (Tájfun), Csathó Kálmán (Házasságok az égben köttetnek), Schöpflin Aladár (Pirosruhás hölgy), Hevesi Sándor (Elzevír, Görögtűz) – mellett fiatal tehetségeket is színpadhoz juttattak, így Hegedűs Sándort, Mészáros Sándort, Kőrösi Andort, Reitz Jánost. A társ. tagjai voltak többek között Doktor János, Mágori Mária, Mihályi Mária, Miskey József, Szentiványi Béla, Pogány Béla, Peéry Piri; többen közülük rendeztek is. Bp.-i játszóhelyük a Kamara Színház Paulay Ede u. 35. sz. alatti épületében volt. – Ir. Alapi N.: Vándorlásunk, I–III. (1926).