# Simor Ottó

(Bp., 1926. júl. 16.– ): színész. Az Országos Színészegyesület színiiskolájában 1946-ban szerzett diplomát, majd vidéki társ.-oknál, Szolnokon és Szombathelyen játszott. 1948–49-ben a kecskeméti Katona József, 1949–50-ben a Bányász Színház, 1950–51-ben a Fővárosi Varieté, ill. a Kamara Varieté tagja volt. 1951-től 1958-ig a Miskolci Nemzeti, 1958-tól 1975-ig a debreceni Csokonai, 1975–76-ban a győri Kisfaludy, 1976–78-ban a kecskeméti Katona József, 1978-tól 1983-ig ismét a debreceni Csokonai Színházban játszott. 1983 óta a nyíregyházi Móricz Zsigmond Színház tagja. Operettek bonvivánszerepeit, prózai darabokban jellemszerepeket alakít. Jászai Mari-díjas (1965) és érdemes művész (1989). F.Sz. Kukorica Jancsi (Kacsoh P.: János vitéz); Danilo (Lehár F.: A víg özvegy); Orlovszky Alfréd, Eisenstein (ifj. J. Strauss: A denevér); Edvin (Kálmán I.: A csárdáskirálynő); Volpone (Jonson); Petruchio (Sh.: A makrancos hölgy); Jourdain (Molière: Úrhatnám polgár); Liliom (Molnár F.); Turai (Molnár F.: Játék a kastélyban); Higgins (Lerner–Loewe: My Fair Lady).