# Miskolczy Henrik; Weismann

(Miskolc, 1858. nov. 27.–Bp., 1918. dec. 16.): színész, újságíró. 1879-ben Miskolcon Miklósy Gyula társ.-ánál kezdett játszani Fehérffy néven. Később Aradon, Kecskeméten, Debrecenben lépett fel. Az 1880-as évek közepétől (1885?) többször járt az USA-ban. Hosszabb időre hazatért, 1902 és 1904 között a Magyar, ill. a Király Színház súgója volt, de 1904-ben ismét az USA-ba távozott. Itthon s külföldön egyaránt dolgozott szerkesztőként és színészként is. Több almanachot, lapot szerkesztett, így például az Amerikai Nemzetőrt (USA), az Erdélyi Hírmondót (Kolozsvár), és 1895-től a Zenészeti Lapokat. Írt elbeszélést (Öröm és bánat); regényt (Igaz szerelem); színművet (A földön maradt angyal, Kézfogó).

M.A. 1880–81: Mosonyi Károly; 1881–82: Jakab Lajos; 1882: Hegyi; 1883–84: Gerőffy Andor; 1884. nyár: Kárpáthy György; 1885: Debrecen; 1889: Miklósy Gyula; 1901–02: Szilágyi Béla. Igazgatóként: 1888: Tiszabecse; 1892: Dés, Szamosújvár, Félegyháza, Nagyenyed.