# Medgyaszay István

(Bp., 1877. aug. 23.–Bp., 1959. ápr. 29.): építész. 1896-ban végezte el az Építő Ipariskolát, majd 1900-tól a bécsi műegyetem és Otto Wagner mesteriskolájának hallgatója. Egyetemi tanulmányait Bp.-en fejezte be 1904-ben. Itthon, majd Párizsban tanulta a vasbeton szerkezetek tervezését, melyeket úttörő módon alkalmazott. Jelentősebb színházépítészeti munkái: veszprémi Nemzeti Színház (ma Petőfi Színház), kaszinó és Korona Szálló, 1907–1908; Soproni Színház: a klasszicista stílusú színházépület (1841) gyökeres átépítése, 1908–1909; a Magyar Állami Operaház átalakítása, 1912 (előcsarnok és a zenekari árok átalakítása, a tetőtérben az üzemi területek bővítése); Bp.-i Nemzeti Színház tervpályázat (I.) – első díj, 1913; Nemzeti Színház tervpályázat (II., meghívásos) 1913. Indiai tanulmányútja (1932) során színházat tervezett Bombayban. – Ir. Kathy I.: M. J. (1979).