# Takács Tamara

(Kaposvár, 1950. ápr. 27.– ): énekesnő (alt). A pécsi Zeneművészeti Főiskolán Balla Mária, a Zak-n Réti József és Révhegyi Ferencné voltak tanárai. 1978-ban kapta meg diplomáját, és ez évben az Operaház szerződtette, ahol már az első évadban jelentős szerepet, Mozart: Così fan tutte Dorabelláját énekelte. Telt, különlegesen szép hangja, kulturált éneklésmódja, árnyalt, kidolgozott színészi játéka és vonzó színpadi megjelenése révén a társ. vezető mezzoénekesnői közé tartozik. Izzó drámai szerepformálása különösen Verdi szenvedélyes mezzo-hősnőinek életre keltésében érvényesül. Kiemelkedő alakításokat nyújt a repertoár vezető mezzo-szerepeiben. Oratóriuménekesként is rendszeresen fellép a nemzetközi hangversenypódiumokon. 1990-ben Liszt Ferenc-díjat, 1992-ben Bartók Béla–Pásztory Ditta-díjat kapott. F.Sz. Azucena (Verdi: A trubadúr); Carmen (Bizet); Judit (Bartók B.: A kékszakállú herceg vára); Ulrica (Verdi: Az álarcosbál); Hercegnő (Cilèa: Adriana Lecouvreur); Charlotte (Massenet: Werther).