# Független Színpad

a szegedi Nemzeti Színház társ.-ából kivált fiatal művészek hozták létre 1989-ben Ruszt József vezetésével. Előadásaik során csak a nélkülözhetetlen díszletet és jelmezt, ill. egyéb színházi kelléket használták fel, az így létrehozott művek kollektív alkotás eredményei. A kezdeti időben csak egy-egy színház fogadta be őket vendégfellépésre (pl. Katona József Színház), később a Vörösmarty Művelődési Ház színháztermében találtak állandó otthont. Első jelentős sikerüket Sh.: Rómeó és Júliájával, majd Madách Imre: Az ember tragédiájával aratták. További bemutatóik: Ghelderode: Escurial; Molière: Tartuffe; Csokonai V. M.: Karnyóné; Katona I.: Passió magyar versekben; Vörösmarty M.: Csongor és Tünde; An-Ski: Dybuk; Szophoklész: Oidipusz király.