# Izraeli Magyarnyelvű Színház

Izrael állam fennállásának 5. évében Pásztor Béla hozta létre az első m. színtárs.-ot. Célja volt szellemi szórakozást nyújtani a csak magyarul tudó izraelieknek. Munka- és szereplési lehetőséget akart biztosítani a m. származású izraeli művészeknek. Társ.-i tagok: Rózsa Mária, Rónai András, Stephanidesz Ili, Holbán Éva, Lévay Erzsébet, Sebor János, Werner Géza, Kálmán Aladár, Jurányi Slomo, Faragó Sándor, Földes József, Gáti Imre, Horovitz László, Gerendási Ilona voltak. Első bem.-jukat 1953. aug. 27-én, a Tel Aviv-i Ramatgan színpadon tartották. Nagy sikerrel adták elő Molnár Ferenc Játék a kastélyban c. színművét. Az előadást Jeruzsálemben és Haifán is bemutatták, ahol 1100 néző látta a darabot. Állandó helyiségük nem volt, állami szubvencióban nem részesültek, adómentességet nem kaptak. 1955. máj.-tól az Új Színház nevet vették fel. Első bem.-juk az Egy csók és más semmi c. operett volt (jún. 2., Tel Aviv). Ezt követte André Roussin A kiskunyhó c., majd 1956. febr.-ban Békeffi László Janika c. darabja, Bársony Rózsi vendégjátékával, aki fergeteges sikerrel vendégszerepelt Izrael városaiban csakúgy, mint a nyári hónapokban Jávor Pál. Az ő legemlékezetesebb fellépése és rendezése Molnár Ferenc Liliom c. darabjának előadása volt, amelyben a címszerepet is játszotta. A színház vezetését Gáti Dezső vette át, aki bemutatta az Egerek és emberek c. Steinbeck-darabot, amelyben Lennie szerepét vendégként Greguss Zoltán alakította (1957. júl. 25.).