# Rábai Miklós

(Békéscsaba, 1921. ápr. 18.–Bp., 1974. aug. 18.): koreográfus. Eredetileg vegytan–természetrajz szakos középiskolai tanár volt, aki e minőségében a békéscsabai gimnázium Batsányi Együttesének volt 1946–48-ban a vezetője. Együttesével végezte első néptánckutató útjait, alakította ki első koreográfiáit, s aratta első országos sikerét, a szabadságharc centenáriumára Gyulán rendezett országos táncversenyen. 1948–1950 között a bp.-i Testnevelési Főiskola tanára, egyben az egyetemisták Központi Táncegyüttesének vezetője. Együttesével néptáncszviteket mutatott be, valamint a Ludas Matyi c. táncjátékot. Az 1950–51-es évadtól az Állami Népi Együttes tánckarának vezetője, 1965-től haláláig a teljes társ. műv.-i vez.-je volt. 1964–1974 között a Magyar Táncművészek Szövetségének elnöke. Koreográfusi életművében a rövidebb, egynemű karra készült táncok képezik az első összetevőt, míg a másodikat az összegyüttesi, három karra épülő produkciók, az ún. triós számok alkotják. Számos népszokás színpadra költése után tűzte ki programszerűen is a nemzeti táncjáték kialakítását, az ún. népi balett komponálásának szükségességét. E programját egyfelvonásosokban és egész estés művekben próbálta megvalósítani. Kossuth-díjas (1952), érdemes művész (1967). F.K. Üveges tánc; Háromugrós; Pontozó; Kállai kettős; Ecseri lakodalmas; A kisbojtár; Barcsai szeretője. – Ir. A Magyar Állami Népi Együttes (1974); Maácz L.: Kísérlet egy művészportréra (Színháztudományi Szemle, 1986).

MAGYAR ÁLLAMI NÉPI EGYÜTTES – Rábai M.: Ecseri lakodalmas