# Latabár Rezső

(Kolozsvár, 1888. júl. 26.–Munkács, 1943. jan. 30.): színész. 1910-ben a makói társ.-nál kezdte pályáját, majd a városligeti Műszínkörben és a Jókai Színkörben játszott. Ezután Kecskeméten, Kolozsvárott, Pécsett, 1919-ben a fővárosi Télikert Kabaréban, 1920-tól Győrben, Kecskeméten, Újpesten és az Óbudai Kisfaludy Színházban szerepelt. Általában táncoskomikusi szerepeket, kabaréesteken táncegyvelegeket mutatott be. Táncait maga koreografálta. Egy éjszakai kávéház üzemeltetése után utolsó próbálkozása a munkácsi társ.-nál volt, de itt már nem lépett színpadra. F.Sz. Főudvarmester (Albini: Trenk báró); Johann szolga (Lengyel M.: Tájfun); Freddy (Lehár F.: Éva); Zsézsé báró (Huszka J.: Nemtudomka); Boldizsár (Sh.: Rómeó és Júlia); Jóska béres (Tóth E.: A falu rossza); Bóni (Kálmán I.: A csárdáskirálynő); Montfleury (Rostand: Cyrano de Bergerac); Miska (Szirmai A.: Mágnás Miska). – Ir. Molnár Gál P.: A Latabárok (1982).