# Dégi István

(Makó, 1935. aug. 21.–Bp., 1992. nov. 8.): színész. 1952–1955 között kovács volt a Ganz Vagongyárban. 1959-ben végezte el a SzAk-t, és a debreceni Csokonai Színházba szerződött. 1968–1976 között a Madách Színház tagja volt, majd három évadot a József Attila Színházban töltött. 1979-től 1981-ig a Miskolci Nemzeti, később a Vígszínházban szerepelt. 1983-tól egy évet a kecskeméti Katona József Színházban játszott. 1984-től szabadfoglalkozású művészként a Játékszínnel állt laza kapcsolatban. Pszichologizáló alkata alkalmassá tette szerepeinek finom, mélylélektani ábrázolására. Sokat filmezett, rendezéssel is foglalkozott. 1964-ben és 1975-ben Jászai Mari-díjat kapott. F.Sz. George (Wilder: A mi kis városunk); Móka (Tamási Á.: Énekes madár); Dauphin (Shaw: Szent Johanna); Kakuk Marci (Tersánszky J. J.); Trepljov (Csehov: Sirály); Scapin (Molière: Scapin furfangjai); Wurm (Schiller: Ármány és szerelem); Keszeg András (Sh.: Vízkereszt, vagy amit akartok); Tiborc (Katona J.: Bánk bán). F.R. Füst M.: Margit kisasszony.

DÉGI ISTVÁN – Színész
(Gorkij: Éjjeli menedékhely)