# Eibenschütz Mari; Ditróiné

(Szekszárd, 1856. aug. 8.–Bp., 1938. aug. 10.): színésznő. Műkedvelőként lépett fel először Stuart Mária szerepében, 13 éves korában. 1874-ben elvégezte a SzAk-t. Bár a Nemzeti Színház szerződtette volna, ő inkább férjét, Ditrói Mórt követte vidékre. 1881-ben, a kolozsvári társ. sikeres bécsi vendégjátéka után nem fogadta el a Burgtheater szerződtetési ajánlatát sem. 1883-ban Krecsányi Ignác társával Debrecenben, majd a Budai Színkörben játszott, ahol jutalomjátéka alkalmával aranykoszorúval ajándékozták meg. 1887-től 1893-ig férje kolozsvári társ.-ában lépett fel. Kiváló naiva volt, játékát bensőséges átélés, keresetlen egyszerűség jellemezte. F.Sz. Júlia (Sh.: Rómeó és Júlia); Desdemona (Sh.: Othello); Puck (Sh.: Szentivánéji álom); Melinda (Katona J.: Bánk bán); Boriska (Tóth E.: A falu rossza); Noémi (Jókai M.: Az aranyember); Toinette (Molière: A képzelt beteg). – Ir. Mészöly T.: Színház a század küszöbén (1986).

M.A. 1874 és 1876: Kolozsvár; 1877: Szeged (Aradi Gerő); 1878–80: Arad; 1880: Kassa (Krecsányi Ignác); 1881: Népszínház; 1882: Arad; 1884: Nagyvárad; 1885: Székesfehérvár; 1886: Szabadka.