# en suite előadás

(francia, sorozatos): egy népszerű színpadi mű folyamatos, hosszabb ideig tartó, megszakítás nélküli egymásutánban zajló előadásai egy színházban, amikor a sikerdarabot nem más művekkel felváltva tűzik műsorra. Az általában magánszínházak műsorán zenés produkciók (népszínművek, operettek, musicalek), ill. szórakoztató művek (vígjátékok, bohózatok, kabaréprodukciók), nyári színházi előadások szerepelnek az en suite előadások keretében. A műsorpolitikának egyetlen színpadi produkcióra való alapozását indokolhatják a népszerűségen kívül a nagy anyagi ráfordítással (látványos szcenikai és technikai megoldások, nagy együttes, kiemelkedő sztárok stb.) létrehozott előadás technikai nehézségei (díszletépítés, zenei-technikai apparátus stb.) és a gyors megtérülés (a rendszeresen nagy bevétel) ígérete. → repertoárszínház.