# Palotay Árpád

(Újpest, 1885. júl. 17.–Bp., 1950): énekes (basszus), rendező. Érettségi után Rákosi Szidi színiiskoláját látogatta, majd a berlini konzervatóriumban folytatott énektanulmányokat. Sikerrel szerepelt Max Reinhardt berlini társ.-ánál is. A háborús évek alatt visszatért Bp.-re. Hazatérése után Beöthy László hívására a Király Színházban lépett fel operettszerepekben, majd a Népoperához szerződött. Fellépett a Belvárosi Színházban is. 1918-ban a Medgyaszay Színház tagja volt, majd a színház bukását követően az Operaház szerződtette. Radnai Miklós igazgatása alatt rendezővé nevezték ki, 1934-től főkönyvtáros volt az Operaházban. Feleségével, Budanovits Máriával jelentős énekpedagógiai tevékenységet folytatott, elsősorban a hangképzés, a hangfejlesztés terén ért el kiemelkedő eredményeket. F.Sz. II. Endre (Erkel F.: Bánk bán); Donner (Wagner: A Rajna kincse); Hermann Ortel (Wagner: A nürnbergi mesterdalnokok).